Ijtimoiy fikr: O'zbekistonliklar prezident Karimov siyosatidan rozi
Ijtimoiy so'rov xulosalariga ko'ra O'zbekiston aholisi siyosiy-iqtisodiy islohotlardan qoniqadi va 90 foiz aholi o'z hayotidan mamnun.
Mustaqillik kuni oldidan O’zbekistonda o’tkazilgan ommaviy so’rov natijalariga ko’ra, xalq amaldagi siyosatdan rozi. Kuzatuvchilar fikricha esa mamlakatdagi vaziyat so’rovnoma natijalarining aksidir. O`zbekistondagi Ijtimoiy tadqiqotlar markazi tomonidan amalga oshirilgan so`rov natijalari sal kam 90 foiz o`zbekistonliklar president siyosatini qo`llashayotganligi haqida xabar beradi. Shunday ko`rsatkichga yaqin aholi o`z hayotidan qoniqish bildirgan. 86 foizdan ko`proq aholi hukumat tomonidan amalga oshirilayotgan islohotlarni ijobiy baholagan. Ijtimoiy tadqiqotlar markazining xulosasiga ko`ra ko`pchilik aholi O`zbekiston prezidenti rahbarligidagi ijtimoiy siyosiy islohotlarni qo`llab quvvatlaydi. Vazirlar Mahkamasi nashri “Pravda vostoka” gazetasida e`lon qilingan bu xulosalar qanday o`tkazilgani va unda kimlar ishtirok etgani haqida aniq ma`lumotlar yoq. Faqat so`rovnoma mustaqillik bayrami munosabati bilan o`tkazilgani takidlanadi. Mustaqil kuzatuvchilardan biri Baxtiyor Isabek Ijtimoiy tadqiqotlar markazining faoliyatiga shubha bilan qaraydi: “Hozirgacha Ijtimoiy tadqiqotlar markazi biron marta mamalkatdagi vaziyatni, iqtisodiy vaziyatni aniq aks ettirganini bilmayman. Ko`chada odamlarning 90 foizi hozirgi hukumatdan, tutumdan noroziligini ochiq ayta boshlagan bir paytda, ularning so`rov natijalariga yana ehtiyot bo`lib yondashish kerak. So`rov kimlar bilan o`tkazilgani haqida hech narsa deyilmaydi. Bu hukumatga yaqin odamlar orasida o`tkazilgan bo`lishi mumkin, lekin hech qachon ommaning fikri emas”, - deydi Isabek. Ijtimoiy tadqiqotlar so`rovnomasi xulosalariga ko`ra O`zbekiston aholisi mamlakatdagi siyosiy-iqtisodiy islohotlardan qoniqadi va 90 foiz aholi o`z hayotidan mamnun. Biz poytaxt ko`chalaridagi aholi vakillarining O`zkistondagi vaziyatga, iqtisodiy ijtimoiy ahvolga qanday munosabatda ekanliklari bilan qiziqdik: “Yaxshi, xalq ham chidab kelayapti, shukr qilib, agar noto`g`ri san desangiz, ko`rayapsiz-ku, nima qilishayapti. Ehtimol boshqasi kelsa, o`zgarib qolar, mening fikrim vaziyat qanday bo`lsa shunday turibdi, mustqaillik, yo`l-po`l qurilishlarining xalqqa biron foydasi bo`layotgani yo`q”, - degan fikrlarni bildiradi bir yigit. Bir ayolga ko`ra O`zbekistonda tinchlik, faqat militsiya va soliqlar ko`p, “ehtimol militsiya va soliqchilarga shunday huquq - xalqni ezish huquqi berib qo`yilgandir”, - deydi bu ayol. Boshqa bir suhbatdosh uning uchun hukumatni kim boshqarishi baribir ekanligini, faqat yurt tinch bo`lib, qorni to`q bo`lsa, kifoya qilishini aytadi. Yan bir kishi narx-navolarning tinimziz ravishda oshayotganligini, gaz, elektr tobora qimmatlashib borayoitganligidan, davlat esa o`z ishchilariga maosh to`lamayotganligini, bu sharoitda qanday qilib yashash munkinligini e`tirozlaydi. Yanq bir kishi yarim hazil ohangda davlatdan mutlaqo rozi ekanligini bildiradi. Ko`pchilik o`z fikrini ochiq aytishni istamaydi. Ayrimlar esa bu kabi savollardan hafsalasi pir ekanligini yashirmaydi.